Američki državni tajnik Mike Pompeo i izraelski premijer Benjamin Netanyahu nisu na sastanku u Brazilu pronašli rješenje za prodaju izraelskih zrakoplova Hrvatskoj.

Iz diplomatskih izvora bliskih Izraelu doznajemo da su Pompeo i Netanyahu doista i razgovarali o toj temi, no da dogovor nije postignut.

Amerikanci i dalje ostaju na poziciji da Izrael smije prodati Hrvatskoj samo originalnu verziju zrakoplova, bez nadogradnje, što je za Hrvatsku neprihvatljivo.

Video - Tri borbena aviona F-16 Barak Izraelskog ratnog zrakoplovstva sletjela na Pleso

Vaš preglednik ne omogućava pregled ovog sadržaja.

Prema navodima visokog izraelskog dužnosnika, prodaja zrakoplova Hrvatskoj jedini je problem koji Pompeo i Netanyahu nisu mogli premostiti od niza tema koje su bile na stolu.

"Stvar je zapela u birokratskoj zbrci", kazao je izraelski dužnosnik.

Iz američkog State Departmenta su 27. prosinca u Izrael poslali pismo s više od 10 uvjeta koji trebaju biti zadovoljeni kako bi SAD odobrio prodaju aviona Hrvatskoj. Svi se svode na isto - Amerikanci zahtijevaju da u avionima, koje su Izraelci modernizirali sa 17 modifikacija, ne smije ostati ništa što nije američko.

Rok za konačni odgovor Izraelaca ističe u petak, no neki su vidjeli mogućnost da se Pompeo i Netanyahu za sastanka u Brazilu, gdje su obojica nazočila inauguraciji novog brazilskog predsjednika, dogovore u četiri oka. Ta je opcija sada propala.

Hrvatska pak, kako se doznaje, izlazi iz dogovora s Izraelom i poništava natječaj za kupnju borbenih zrakoplova.

Video - Zajednički let zapovjednika "Zrakoplovne baze Ramat David" i hrvatskog pukovnika Jagodića u MiG-u 21